Prodhimi_i_birrës
Prodhimi i birrës, që në shekujt e parë pas lindjes së Krishtit e deri në periudhën e mesjetës mbeti një punë që kryhej vetëm nga femrat. Por, në fund të mijëvjeçarit të parë vëmë re se prodhimi i saj filloi të bëhej edhe në manastire, prej murgjëve. Prodhimi i saj sa vinte e shtohej dhe mori përmasa të mëdha. Prodhues të tjerë, jashtë manastireve, e morën sekretin dhe filluan ta përmirësojnë atë. Ata filluan të përdornin mjaft erëza dhe barëra aromatike, për të rritur cilësinë e birrës. Secila punishte birre e asaj kohe kishte recetën e vet sekrete, të cilën e ruante mjaft mirë nga rivalët. Kështu lindi nevoja e themelimit të një ligji, i cili do t’ua lejonte monopolin vetëm prodhuesve profesionistë të birrës. Ky ligj u quajt Flavoring License dhe qëndroi në fuqi derisa u zbulua kulpra e butë. Përdorimi i kësaj bime në industrinë e birrës shënoi një faqe të re në historinë e saj. Me përmirësimin e cilësisë së birrës u rrit edhe eksporti i saj. Në shekullin e 14-të, Bremeni ishte eksportuesi me i madh i birrës në Holandë, Angli dhe Skandinavi. Hamburgu i Gjermanisë u shndërrua në një nga qendrat më kolosale të prodhimit të birrës. Në vitin 1500 në Hamburg ekzistonin 600 punishte birre. Në vitin 1516, duka i Bavarisë, Vilhelmi IV, nxori një ligj, i cili parashikonte standardet e cilësisë që duhet të kishte birra gjermane (Beer Purity Laë-Ligji i pastërtisë së birrës). Ky ligj përcaktoi si lëndë bazë për prodhimin e birrës elbin, kulprën e butë dhe ujin. Fermentuesit ishin akoma të panjohur dhe fermentimi u lihej fatit dhe baktereve të ajrit. Në fillim të shekullit të 19-të u bënë dy zbulime revolucionare në industrinë e prodhimit të birrës. Zbulimi i parë ishte makineria me avull e James Watt, me anë të së cilës birra mori rrugën e industrializimit. Punishtet e para që përdorën makinerinë e avullit u quajtën punishte të birrës së avullit. Gjithashtu, në vitin 1835 u inaugurua hekurudha e parë, e cila lidhte qytetet Nuremberg dhe Furth. Malli i parë që u transportua në vagonët e atij treni ishin dy fuçi birre. Zbulimi i dytë dhe mjaft i rëndësishëm ishte ftohja artificiale, nga Carl Von Linde. Në atë epokë, prodhuesit kishin zbuluar se prodhimi i birrës me cilësi kishte nevojë për temperatura të caktuara. Birra e tipit lager kërkonte temperatura 4-10 gradë Celsius. Këto temperatura arriheshin vetën gjatë stinës së dimrit dhe vetëm në qilarë të ftohtë, ku vendosnin pranë fuçive sasi të mëdha akulli. Pas zbulimit të Carl Von Linde, prodhimi i birrës mund të bëhej në çdo stinë. Sistemi i ftohjes artificiale u provua për herë të parë në një punishte birre të Munihut, në Gjermani. Gjithashtu, gjatë shekullit të 19-të u bënë mjaft kërkime shkencore rreth birrës. Një nga më të rëndësishmet u krye prej Louis Pasterit, i cili në atë kohë ishte profesor i Universiteti të qytetit Lille, në Francë. Veç kësaj, Pasteri ishte edhe mbikëqyrësi i një programi shkencor për zbulimin e problemeve që kishin disa industri të vogla lokale në prodhimin e pijeve alkoolike. Problemi kryesor ishte në procesin e fermentimit. Pasteri e dedikoi një pjesë të madhe të vetvetes në zbulimin e misterit të fermentimit. Së fundi, ai arriti të zbulonte se sasia e dëshiruar e alkoolit bëhej nga tharmet. Tharmet ishin produkte të procesit të fermentimit, të cilat shkaktoheshin prej baktereve. Por jo të gjitha bakteret ishin të nevojshme për procesin e fermentimit të birrës. Për të shkatërruar bakteret e dëmshme, ai rekomandoi nxehjen e birrës në temperatura të larta. Të njëjtin proces Pasteri ua rekomandoi edhe prodhuesve të qumështit, për të rritur kohëzgjatjen e tij dhe për ta mbrojtur nga thartimi. Ky proces, për nder të tij, u quajt pasterizim. Megjithatë, zbulimet më të rëndësishme në përmirësimin e procesit të fermentimit të birrës u bënë prej shkencëtarit danez Christian Hansen. Hanseni veçoi me sukses një qelizë tharmi, nga e cila kultivoi një kulturë të pastër bakteresh fermentimi. Në këtë mënyrë ai ndikoi në përmirësimin e procesit të fermentimit, çka solli si rezultat përmirësimin e cilësisë së birrës. Në vitin 1964, fuçitë e drurit, në të cilat ruhej birra, filluan të zëvendësoheshin me fuçi metalike që pastroheshin, mbusheshin dhe mbylleshin më lehtë. Mjaft vende, në të cilat përfshihet tashmë edhe Shqipëria, i kushtojnë asaj një ditë të veçantë, të ashtuquajturën «Festa e birrës».